22.9.2023 г.
BG
Официален вестник на Европейския съюз
L 234/51
(11)
Правилата, определени в настоящия регламент, следва да се прилагат по недискриминационен начин за корабите, независимо под какво знаме плават.
От съображения за съгласуваност с правилата на Съюза и международните правила в областта на морския транспорт, както и за да се ограничи административната тежест, настоящият регламент следва да се прилага за кораби с брутен тонаж (БТ) над 5 000, но не следва да се прилага за военни кораби, спомагателни военноморски съдове, риболовни или рибопреработващи кораби, дървени кораби с примитивна конструкция, кораби, които не се задвижват с механични средства, или държавни кораби, използвани за нетърговски цели.
Въпреки че корабите с БТ над 5 000 представляват едва около 55 % от всички кораби, акостиращи в пристанища съгласно Регламент (ЕС) 2015/757 на Европейския парламент и на Съвета (13), те са отговорни за приблизително 90 % от емисиите на CO2 от сектора на морския сектор.
Комисията следва редовно да преоценява ситуацията с оглед евентуално разширяване на обхвата на настоящия регламент, така че в него да бъдат включени корабите с БТ под 5 000.
(12)
Държавите членки, които нямат морски пристанища на своята територия, нямат акредитиран проверяващ орган, нито кораби, плаващи под тяхно знаме, които попадат в обхвата на настоящия регламент, и които не са администрираща държава по смисъла на настоящия регламент, не е необходимо да предприемат никакви действия във връзка със съответните изисквания по настоящия регламент дотогава, докогато тези обстоятелства са налице.
(13)
Като се имат предвид увеличените разходи за корабите, които отговарят на изискванията на настоящия регламент, липсата на глобална мярка увеличава риска от заобикаляне.
Акостиранията в пристанища извън Съюза и преместването на дейностите по трансбордиране в пристанища извън Съюза с цел отклонение от правилата не само ще намали ползите за околната среда от интернализирането на разходите за емисии от дейностите в морския транспорт, но може да доведе до допълнителни емисии поради допълнителното разстояние, изминато от корабите с цел избягване на прилагането на настоящия регламент.
Поради това е целесъобразно от понятието „пристанище на акостиране“ да се изключат някои спирания в пристанища извън Съюза.
Обект на това изключване следва да бъдат пристанищата в близост до Съюза, в които рискът от отклонение е най-значителен.
Ограничение от 300 морски мили от пристанище под юрисдикцията на държава членка представлява пропорционален отговор на поведение, целящо заобикаляне на правилата, като балансира допълнителната тежест и риска от отклонение.
Освен това изключването от понятието „пристанище на акостиране“ следва да се отнася само за спирането на контейнеровози в определени пристанища извън Съюза, където трансбордирането на контейнери представлява по-голямата част от трафика на контейнери.
За такива превози рискът от заобикаляне на правилата, в отсъствието на мерки за ограничаване на риска, се състои също така в изместване на пристанищни центрове към пристанища извън Съюза, което утежнява последиците от заобикалянето.
За да се гарантират пропорционалността и свързания с равното третиране ефект на глобалната мярка, следва да се вземат предвид мерките в трети държави, които са еквивалентни на мерките по настоящия регламент.
(14)
С цел да се вземе предвид специфичното положение на островните региони, както се подчертава в член 174 от Договора за функционирането на Европейския съюз (ДФЕС), и необходимостта от запазване на свързаността на островите и периферните региони на Съюза с централните региони на Съюза, следва да се разрешат временни освобождавания за плаванията, извършвани от пътнически кораби, различни от пътнически круизни кораби, между пристанище на акостиране под юрисдикцията на държава членка и пристанище на акостиране под юрисдикцията на същата държава членка, разположено на остров с по-малко от 200 000 постоянни жители.
(15)
Като се вземат предвид специфичните характеристики и ограничения на най-отдалечените региони на Съюза, по-специално тяхната отдалеченост и изолираност, следва да се обърне специално внимание на поддържането на достъпа до тях и на ефективната им свързаност посредством морски транспорт.
Поради това за корабите, попадащи в обхвата на настоящия регламент, само половината от енергията, използвана при плаванията от или до пристанище на акостиране, разположено в най-отдалечен регион, следва да бъде включена в приложното поле на настоящия регламент.
Поради същите причини следва да бъдат разрешени временни освобождавания за плаванията между пристанища на акостиране, разположени в най-отдалечени региони, и по отношение на енергията, използвана от корабите по време на престоя им в рамките на пристанищата на акостиране в съответните най-отдалечени региони.
(13) Регламент (ЕС) 2015/757 на Европейския парламент и на Съвета от 29 април 2015 г. относно мониторинга, докладването и проверката на емисиите на парникови газове от морския транспорт и за изменение на Директива 2009/16/ЕО (ОВ L 123, 19.5.2015 г., стр. 55).